Hoe om meer te spaar in moeilike tye - Jou Geld | Solidariteit WêreldJou Geld | Solidariteit Wêreld
Tuis › Artikels › Hoe om meer te spaar in moeilike tye
Hoe om meer te spaar in moeilike tye
Ons bevind ons tans in 'n mark wat oor die afgelope vyf jaar geen reële groei getoon het nie. Selfs die mees optimistiese beleggers raak nou paniekerig, veral diegene wat alreeds afgetree het.
Met die lewenskoste wat vinnig styg, word baie pensioenarisse genoodsaak om hulle aantal onttrekkings na ver bo die normale te vermeerder, in 'n omgewing wat in die afgelope aantal jare bloot net nie voldoende groei voorsien om sulke hoë hoeveelhede onttrekkings te handhaaf nie.
Genoeg navorsing is oor die jare gedoen om te bepaal wat afgetredenes anders sou doen, gegewe die geleentheid om oor te begin. Dit is geen verrassing nie dat die meeste van hulle sê hulle sou meer gespaar het en behoorlike advies ingewin het voor aftrede.
Ten spyte van hierdie waarnemings, besef die meeste mense egter nog nie hoe belangrik dit is om soveel as moontlik voor aftrede te spaar nie, selfs wanneer tye moeilik is. Hier volg 'n paar wenke wat mag help:
Baie individue wat dit moeilik vind om die mas op te kom met hulle huidige inkomste, doen ekstra werk vir 'n addisionele inkomste. Dit is egter interessant dat hierdie individue dit steeds moeilik vind om te spaar, selfs met 'n hoër inkomste.
Die sleutel is om te bepaal presies waarop jy jou geld bestee en die enigste manier om dit te doen, is om 'n streng begroting op te stel om jou uitgawes te moniteer. Nadat jy dit vasgestel het, kan jy jou uitgawes beheer. Een van die grootste redes waarom Suid-Afrikaners sukkel om te spaar is dat hulle bokant hulle inkomste leef.
Jy moet goedkoper en slimmer koop. As jy nie 'n spesifiek TV-pakket kan bekostig nie, gradeer af of kanselleer jou subskripsie. Vermy ook enige bykomende skuld wat jou pad na finansiële vryheid kan blokkeer.
Maak dit nie-onderhandelbaar om te spaar
Die beste advies is om spaar 'n nie-onderhandelbaar deel van jou roetine te maak, eerder as 'n besluit wat jy elke keer bewustelik moet neem. Stel 'n maandelikse debietorder in werking vir 'n vaste deposito, effektetrust of 'n bemaking en maak seker die debiet gaan direk na betaaldag af. Dit sal eenvoudig minder geld beskikbaar stel om te bestee, wat jou sal dwing om meer spaarsamig te lewe.
Eis op jou belasting
So baie mense maak die fout om belastingvoordele oor die hoof te sien wat deur sommige spaarprodukte aangebied word. Maak seker dat wanneer jy in 'n aftreeproduk soos 'n uittree-annuïteit belê, jy dit elke jaar by jou belastingopgawe insluit. Jy kan tot soveel as 27.5% (tot 'n maksimum van R350 000) aftrek van die grootste van jou belasbare inkomste of salaris per jaar, deur in 'n aftreeproduk te spaar. Voeg ook enige belastingterugbetalings wat jy ontvang by jou spaargeld, hetsy 'n uittree-annuïteit of onbetaalde mediese eise.
Oorweeg die toekoms
Dit is nie maklik om onder die huidige omstandighede te spaar nie, maar as jy herinner moet word waarom dit kritiek is, vra jouself of jy in staat sal wees om op 'n inkomste van R1 780 per maand te leef? Dit is die maksimum toelaatbare pensioentoelaag vir mense ouer as 60, wat met R20 styg vir diegene ouer as 75. Leer uit die foute van diegene wat jou voorafgegaan het. Moenie jou mag weggooi deur bokant jou vermoëns te lewe nie. Daag jouself uit deur soveel as moontlik te spaar sodat jy kan verseker dat jy 'n geriefliker en finansieel stabiele aftrede sal geniet.